تورکیه‌-نین خاریجی ایشلر ناظیری مولود چاووش اوغلو امریکانین پولوندان بوتون اؤلکه‌لره هوجوم ائتمک اوچون ایستیفاده‌سی‌نین دو‌لاردان ایمتینا‌لارین باشلاماسینا تکان وئردیگینی سؤیله‌دی.
تورکیه‌نین خاریجی ایشلر ناظیری مولود چاووش اوغلو آنکارایا سفر ائدن روسیا‌لی همکاری سرگئی لاوروف ایله بیرگه کئچیردیگی مطبوعات کنفرانسیندا امریکانین و آوروپا بیرلیگی‌نین ایقتیصادی تحریم لری مسئله‌سینه توخونوب.
"امریکانین و یا باشقا بیر اؤلکه‌نین بیرطرف‌لی تحریم لرینه قارشییک " دئین چاووش اوغلو بیرلشمیش میللت‌لر تشکیلاتی‌نین تحریملرینی ایسه قبول ائده‌رک تطبیق ائتدیک‌لرینی قئید ائتدی.
چاووش اوغلو آوروپا بیرلیگی‌نین روسیا تحریم لرینه قارشی اولدوق‌لارینی داها اول ده ایفاده ائتدیک‌لرینی وورغولادی.
تورکیه‌نین خاریجی ایشلر ناظیری: "امریکانین ایرانا قارشی تحریم لریندن آوروپا بیرلیگی ده ، آسیا- پاسیفیک اؤلکه‌لری ده ناراحات‌دیرلار" دئدی.
امریکانین تورکیه‌یه قارشی تحریم قرارلاریندان‌ آوروپا بیرلیگی‌نین ناراحات اولدوغونو قئید ائدن چاووش اوغلو: "امریکا پولوندان بوتون اؤلکه‌لره هوجوم ائتمک اوچون ایستیفاده ائتمه‌یه باشلادی. دو‌لاردان قاچما مسئله سینی ایندی‌دن گؤرمه‌یه باشلامیشیق. ایقتیصادیاتی گوج‌لو تورکیه بوتون قونشولار اوچون اهمیت‌لی بیر اؤلکه‌دیر" دئدی.
